૨૦ વર્ષ પહેલાં BMCએ મુંબઈનાં અમુક ગાર્ડન બ્રહ્માકુમારીવાળાઓને દત્તક આપ્યાં હતાં જેની સારસંભાળ કરવાની જવાબદારી અને તેમના કાર્યક્રમના આયોજન માટેની પરવાનગી તેમને મળી હતી. આવા એક ગાર્ડનનું નામ છે મુલુંડનું તારાબાઈ મોડક ઉદ્યાન, જેને હાલમાં ચૂંટણી બાદ બ્રહ્માકુમારીવાળાઓ પાસેથી લઈ લેવામાં આવ્યું છે. ચૂંટણી બાદ BMCમાં આવેલા થોડા સુધારાવધારાને લીધે બ્રહ્માકુમારીવાળાઓને અનેક સમસ્યાનો સામનો કરવો પડી રહ્યો હતો એ વિશે માહિતી આપતાં બ્રહ્માકુમારીનાં ગોદાવરીદીદીએ મિડ-ડે LOCALને કહ્યું હતું કે ‘જ્યારથી BMCની સુધાર સમિતિના અધિકારીઓ બદલાયા છે ત્યારથી તેમના વલણમાં અનેક બદલાવ આવ્યા છે. ગાર્ડનમાંનાં ટૉઇલેટ ચોકઅપ છે જે સાફ કરવા માટે અમે તેમની પાસે પરવાનગી માગી તો એમ કહીને અમને ના પાડી દીધી કે તમારો કોઈ હક નથી. અમે તેમને સાફસફાઈ કરી આપવાનું કહ્યું તો એ પણ તેઓ નથી કરતા. ગાર્ડનમાં અમારો યોગ સાધના કક્ષ છે અને સાથે બધાને બેસવા માટે એક જગ્યા પણ બનાવી છે, જ્યાં ફક્ત બ્રહ્માકુમારીવાળાઓ જ નહીં પણ ત્યાં આવતા સિનિયર સિટિઝનો અને અન્ય લોકો પણ બેસે છે. અમે કોઈ દિવસ કોઈનો વિરોધ નથી કર્યો છતાં અમને ત્યાં લગાવેલા ભગવાનના ફોટો કાઢી લેવાની ધમકી આપવામાં આવી છે અને અમે જો એમ ન કરીએ તો અમારો બધો સામાન ગાર્ડનની બહાર ફેંકી દેવામાં આવશે એવું કહ્યું છે. અમે અત્યાર સુધી BMCને કોઈ ફરિયાદનો મોકો નથી આપ્યો, ઊલટાનું અમે અમારા ખર્ચે ગાર્ડનનું નાનુંમોટું રિપેરિંગ અને રંગકામ કરાવતા આવ્યા છીએ. એમ છતાં તેઓ ઘણી વાર પાણી અને લાઇટ કાપી નાખે છે. પાણીની સમસ્યા થતાં અમારે પહેલાં તો બહારથી ટૅન્કર મગાવવાં પડતાં હતાં. જોકે પછીથી અમે ગાર્ડનમાં જ બોરવેલ કરાવી લીધી હતી.’